Йосиф Бродски
Прегърнах рамената в този хол…

Превод от руски: Николай Кънчев, —

chitanka.info

Прегърнах рамената в този хол

и хвърлил поглед в миг зад рамената,

съгледах, че преместения стол

се слива в светлината със стената.

Бе лампата запалена докрай

така, че сякаш мебелите гълта

и караше дивана да сияй

с кафявата си кожа вместо с жълта.

Под празна маса бляскаше паркет

до печка тъмна, времето студено

примираше; едничкият бюфет

изглеждаше едва одушевено.

Кръжеше пеперуда в хола вял,

след нея погледът ми бе се впуснал.

И ако призрак тука бе живял,

той бе напуснал този дом. Напуснал.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.